**Elintarvikemarkkinalainsäädäntöä valmistelevan työryhmän 13. kokous**

Aika: Maanantai 30.3. klo 13.30-14.30

Paikka: Videoneuvottelu

Osallistujat: Osastopäällikkö Minna-Mari Kaila, maa- ja metsätalousministeriö, puheenjohtaja Hallitusneuvos Tanja Viljanen, maa- ja metsätalousministeriö, puheenjohtaja:  
Erityisasiantuntija Riitta Haapasaari, oikeusministeriö

Neuvotteleva virkamies Natalia Härkin, työ- ja elinkeinoministeriö  
Yksikön päällikkö Anna-Leena Miettinen, maa- ja metsätalousministeriö  
Tutkimuspäällikkö Jarno Sukanen, Kilpailu- ja kuluttajavirasto

Neuvotteleva virkamies Maija Heinonen, maa- ja metsätalousministeriö, siht.

Lainsäädäntöneuvos Aku-Petteri Korhonen, maa- ja metsätalousministeriö, siht.

Neuvotteleva virkamies Pekka Sandholm, maa- ja metsätalousministeriö, siht.

1. Avaus

Puheenjohtaja avasi kokouksen

1. Edellisen kokouksen pöytäkirja

Hyväksyttiin pöytäkirja 26.3. pidetystä kokouksesta.

1. Esityksen edellisessä kokouksessa sovittujen muutosten läpikäynti

Käytiin läpi edellisessä kokouksessa sovitut muutokset. Erityisesti vaikutusarviointia on täydennetty. Muutosehdotuksia ei esitetty. Todettiin esityksen olevan työryhmän kannan mukainen. Mahdollisuus on kuitenkin toimittaa vielä kommentteja ja muutosehdotuksia tämän viikon aikana. Tarkoitus on lähettää esitys lausuntokierrokselle, kun saadaan tarvittavat käännökset. Todettiin, että olisi hyvä kokoontua lausuntokierroksen jälkeen arvioimaan mahdollisia muutostarpeita.

1. Työryhmän ehdotus

Esityksessä ehdotetaan säädettäväksi laki elintarvikemarkkinalain muuttamisesta ja laki oikeudenkäynnistä markkinaoikeudessa annetun lain 1 luvun 2 ja 6 §:n muuttamisesta.

Elintarvikemarkkinalakiin lisättäisiin kauppatapadirektiivin edellyttämät maataloustuotteiden ja elintarvikkeiden kauppaan liittyviä hyvän kauppatavan vastaisiksi katsottavia menettelyjä koskevat kiellot. Kiellettyjä olisivat tietyn pituuden ylittävät maksuajat, tilausten peruutus lyhyellä varoitusajalla, ehtojen yksipuoliset muutokset, myyntiin liittymättömät maksut, liikesalaisuuksien laiton hankinta, käyttö ja ilmaiseminen sekä kostotoimet tilanteessa, jossa tavarantoimittaja käyttää tämän sopimusperusteisia tai lakisääteisiä oikeuksiaan. Lisäksi säädettäisiin ostajan velvollisuudesta vahvistaa kirjallisesti toimitussopimuksen ehdot tavarantoimittaja pyynnöstä.

Myös eräät muut käytännöt olisivat kiellettyjä, jos niistä ei ole erikseen sovittu. Näitä olisivat myymättä jääneiden maataloustuotteiden ja elintarvikkeiden palautus ja hävittäminen, jos ostaja ei tätä korvaa sekä tavarantoimittajalle kohdistetut maksut tuotteiden varastoinnista, esillä pitämisestä tai tuotevalikoimaan sisällyttämisestä taikka markkinoille saattamisesta. Lisäksi kiellettyä olisi ilman asiasta erikseen sopimista maksujen vaatiminen myyjältä ostajan toteuttamasta mainonnasta ja markkinoinnista sekä tavarantoimittajan veloittaminen henkilöstöstä, joka sisustaa tavarantoimittajan tuotteiden myyntiin käytettyjä tiloja. Kielto koskisi myös käytäntöä, jossa ostaja vaatii tavarantoimittajaa vastaamaan kustannuksista, joita aiheutuu ostajan myydessä tuotteita alennuksella osana myynninedistämistä, jollei tästä ole erikseen sovittu.

Ehdotettavat kiellot olisivat kauppatapadirektiivissä edellytetyn vähimmäistason mukaisia lukuun ottamatta tilausten peruuttamista ja maksuaikaa koskevia säännöksiä. Kauppatapadirektiivin mukainen pilaantuvien tuotteiden tilausten peruuttamista 30 päivää ennen toimitusta koskeva kielto laajennettaisiin koskemaan kaikkia maataloustuotteita ja elintarvikkeita. Maksuaika olisi kaikkien maataloustuotteiden ja elintarvikkeiden kaupassa lain soveltamisalalla 30 päivää, kun se kauppatapadirektiivin mukaan voisi olla muiden kuin pilaantuvien tuotteiden osalta 60 päivää.

Voimassa olevat elintarvikemarkkinalain säännökset eräiden sopimusten määrämuodosta ja sisällöstä sekä yleislakien viranomaisvalvonnasta jäisivät voimaan. Myös tältä osin nykyinen sääntely ylittäisi EU:n lainsäädännössä edellytetyn vähimmäistason.

Kauppatapadirektiivin soveltamisalan dynaamisen mallin mukaisista liikevaihtorajoihin perustuvista soveltamisalan kategorioista poiketen kieltojen soveltamisalaa ehdotetaan yksinkertaistettavaksi siten, että kiellot koskisivat kaikkia maataloustuotteiden ja elintarvikkeiden toimitussopimuksia, kun ostaja on liikevaihdoltaan myyjää suurempi ja ostajan liikevaihto ylittää 2 miljoonaa euroa. Säännökset koskisivat myös viranomaisia näiden ostaessa kyseisiä tuotteita.

Kauppatapadirektiivissä tarkoitettuna valvontaviranomaisena toimisi Suomessa elintarvikemarkkinavaltuutettu. Elintarvikemarkkinalakiin lisättäisiin kauppatapadirektiivin edellyttämiä tarkastuksia koskevat säännökset. Esityksessä ehdotetaan tavarantoimittajan henkilöllisyyden ja muiden tietojen luottamuksellisuuden suojaamista siinä laajuudessa kuin tämä rikkomisepäilyn kohteena olevan toisen osapuolen puolustautumisoikeudet huomioiden on mahdollista.

Elintarvikemarkkinalain soveltamiseen liittyvä muutoksenhaku keskitettäisiin markkinaoikeuteen. Oikeudenkäynnistä markkinaoikeudessa annettua lakia muutettaisiin siten, että siinä säädettäisiin elintarvikemarkkinalakiin lisättäväksi ehdotettavien seuraamusten määräämisessä sovellettavasta menettelystä ja muutoksenhausta.

Elintarvikemarkkinavaltuutetulla olisi oikeus antaa kiellettyyn menettelyyn liittyvä julkinen varoitus, kieltää menettelyn jatkaminen ja hakea markkinaoikeudelta vaatimusten rikkomiseen liittyen seuraamusmaksujen määräämistä. Nykyisistä seuraamuskeinoista poistettaisiin huomautus. Se ei olisi enää tarpeellinen ottaen huomioon, että laissa on nykyisin julkista varoitusta koskeva säännös ja siihen ehdotetaan lisättäväksi kieltoja ja seuraamuksia koskevat säännökset. Liikesalaisuuksien osalta kiellot ja seuraamukset määräytyisivät kuitenkin liikesalaisuuslain mukaisesti siten, että elintarvikemarkkinavaltuutettu voisi avustaa liikesalaisuuden haltijaa tämän pyynnöstä liikesalaisuuslaissa tarkoitetun asian vireille saattamisessa ja hoitamisessa tuomioistuimessa.

1. Muut asiat

Päätettiin, että tiedote lähetetään siinä vaiheessa, kun esitys lähetetään lausunnoille. Pöytäkirja tästä kokouksesta lähetetään hyväksyttäväksi kirjallisella menettelyllä.

1. Kokouksen päättäminen

Puheenjohtaja kiitti työryhmän jäseniä esityksen valmistelusta ja päätti kokouksen.